B. Bugár, podpredseda NR SR: (2005-06-29):
P. Bódy, poslanec: Veľmi pekne ďakujem, pán predsedajúci, za slovo a za korekciu toho, čo som teda žiadal. Rád by som predložil pozmeňujúci návrh, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním  zdravotnej   starostlivosti v znení zákona č. 720/2004 Z. z. V čl. I za bod 30 sa vkladá bod 31, ktorý znie: V prílohe č. 6 s názvom Indikačný zoznam pre kúpeľnú starostlivosť v indikačnej skupine 6, indikácia nervovo svalové degeneratívne choroby sa v prvom stĺpci písm. b) nahrádza písm. a). V poslednom stĺpci sa slová „najviac raz za dva roky“ nahrádzajú slovami „raz za rok“. Nervovo svalové degeneratívne choroby patria medzi neliečiteľné ochorenia spôsobujúce postupný úbytok svalstva a neschopnosť samotného pohybu. Dôsledkom progresie ochorenia dochádza k rôznym deformitám chrbtice a kĺbov končatín, k oslabovaniu dýchacích svalov, môžu sa pridružiť iné zdravotné ťažkosti, ako napríklad ochorenia srdca a ochorenia pľúc, atrofia interkostrálnych svalov a tak ďalej. Hlavnou metódou liečby nervov svalových ochorení je pravidelná fyzioterapia a pravidelná kúpeľná liečba s cieľom oddialiť vznik kontraktúr, šliach, zlepšiť dýchanie, posilniť zostávajúce svalové skupiny, zachovať naučené pohyby, prípadne upraviť nesprávne pohyby alebo vzniknuté oslabenia svalov sedením na vozíku. Toto je prvý pozmeňujúci návrh. Druhý pozmeňujúci návrh, ktorý sa týka takisto vládneho návrhu zákona č. 577/2004 Z. z., je k bodu 22. V čl. I, máte to všetci, páni poslanci a pani poslankyne, na stole v ods. 2 na konci sa pripája veta, ktorá znie: „Rozsah takto vyhradených ordinačných hodín nesmie presiahnuť 25 percent týždenného rozsahu ordinačných hodín.“ Jednoduché odôvodnenie: Je potrebné definovať maximálny rozsah ordinačných hodín, počas ktorých môže poskytovateľ zdravotnej starostlivosti požadovať úhradu za poskytnutie ambulantnej starostlivosti na vopred určený termín. Ide o zamedzenie situáciám, kde si poskytovateľ zdravotnej starostlivosti stanoví takýto rozsah ordinačných hodín v neprimerane veľkom počte, čím bude nepriamo nútiť pacientov, aby uhrádzali vyššie poplatky, i keď o presný termín nemienia žiadať za situácie, keď v danom mieste je často len jeden špecialista, potom nemá pacient inú možnosť, než vyššie poplatky uhrádzať, alebo čakať neúmerne dlho na poskytnutie zdravotnej starostlivosti, pokiaľ nejde o akútny prípad. Toto sú moje pozmeňujúce návrhy. Neteší ma, že táto snemovňa pri prerokúvaní najvážnejších zákonov, ktoré sa týkajú ľudského zdravia, je poloprázdna, nie poloprázdna, je úplne prázdna, niet tu niekoho, kto by možno pripomienkoval pozmeňujúce návrhy alebo návrhy pána ministra Zajaca. Ja si myslím, že keď tu bol pán premiér, tak absolútne nerozprával o tom, čo sa týka zdravotnej starostlivosti, čo sa týka sociálneho systému, čo sa týka celej koordinácii reforiem, ktoré na Slovensku prebiehajú, dnes tu nie je ani jeden poslanec, pardon, pár poslancov s SDKÚ, ale málo poslancov koalície, ktorí by mohli obhajovať to všetko, čo pán minister predkladá. Takže bol by som rád, keby ste akceptovali moje pozmeňujúce návrhy a podporili ich aj napriek tomu, že nie ste tu, páni poslanci. Ďakujem za slovo a ďakujem, pán podpredseda, že ste mi umožnili vystúpiť.